OB se verlof tot appèl teengestaanAdv. Busisiwe Mkhwebane. (Foto: Oupa Mokoena/African News Agency) ŉ Volbank regters in die hooggeregshof in Kaapstad het Dinsdag die openbare beskermer (OB), adv. Busisiwe Mkhwebane, se aansoek om verlof tot appèl van die hand gewys. Mkhwebane het gepoog om die parlementêre proses rakende die moontlike verwydering van haar uit haar amp te keer, maar was sonder enige sukses. Regters Vincent Saldanha, Elize Steyn en Monde Samela, het aangevoer dat Mkhwebane se aansoek nie aan enige gronde voldoen om verlof tot appèl aan haar toe te staan nie. Haar aansoek is ook deur die speaker van die Nasionale Vergadering, adv. Thandi Modise, en die DA teengestaan. Mkhwebane het op 9 Oktober ook ŉ nederlaag gely toe dieselfde volbank regters van die Kaapse hooggeregshof, eenparig en stelselmatig punt vir punt die lang argumente van Mkhwebane en haar regsverteenwoordiger, adv. Dali Mpofu, aan flarde geskeur het. Mkhwebane het gepoog om die uitvoering van die parlement se reëls rakende die moontlike verwydering van haarself en ander hoofde van art. 9-instellings uit hul poste met ŉ interdik te vertraag. Die hof het voorts bevind dat sy byvoorbeeld nie bewys kon lewer van onherstelbare skade nie asook nie dat daar geen alternatiewe uitweë tot haar beskikking was nie. Die parlement het verlede Woensdag die paneel aangewys wat oor Mkhwebane se toekoms moet besluit. Die onafhanklike paneel is aangewys ná ŉ mosie deur die DA om Mkhwebane uit haar pos te laat verwyder en politieke partye het die geleentheid gehad om ŉ lys benoemdes aan die speaker voor te lê. Die paneel moet besluit of daar prima facie-bewyse is oor die kwessie of die OB haar aan enige wangedrag skuldig gemaak het en of sy onbevoeg of ongeskik is om haar pligte uit te voer. Mkhwebane moet ook ŉ billike kans gegun word om op alle bewerings teen haar te reageer. Die paneel moet sy werk binne 30 dae afhandel.